Оцу шина а кхайкхаран маьІна доккха ду, чІогІа чулацаме ду и шиъ: бусалба динан билгало гучуяккхар ду цуьнца, бусалбанаш жамаІате кхайкхар ду. Дешнаш кІеззиг делахь а, ийманан бахех ду и кхайкхар (азан, къамат). АллахІу Акбар олуш дІадолош, АллахІан Возалла, Воккхалла чулоцу цо. ТІаккха «ашхІаду ан ла илахІа иллаллахІу» аьллачохь тавхьид (Дела цхьаъ вар) гучудоккху, ширк (Делаца накъост лацар) харцдо. ТІаккха «ашхІаду анна Мухьаммадан расулуллахІи» олий, Элчанан пайхмаралла (Делера салам-маршалла хуьлда цунна) тІечІагІдо. Цул тІаьхьа «хьаййа Іалас-салати» олий, нах коьртачу Іибадате, ламазе кхойкху, Далла муьтІахь хиларе кхойкху, тІаккха «хьаййа Іалаль-фалахьи» олий гуттаренна а долчу декъал хиларе кхойкху.